《越州城外山水》
明代·凌义渠

爱说越中游，兹游谓未足。何缘登历遍，止从近郊瞩。

有意发其光，接之以冥穆。到眼了无倪，浓淡不相属。

径过寘莫问，关我神明俗。背客退而寻，魂情如再续。

譬若涉异书，一字味徐触。髣髴共高士，无言容止肃。

岂必际秋冬，有怀始伤独。颇悟晋人云，周玩不在目。

岫势未全殊，湖光看旋洑。亭台饾其间，一一缀明淑。

拟将西湖较，霜旦与晴旭。同异且莫分，永依山水福。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。